B4-0383, 0395, 0397, 0405, 0413 και 0415/99

Ψήφισμα σχετικά με την κατάσταση στην Ινδονησία και το Ανατολικό Τιμόρ

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την κατάσταση στην Ινδονησία και το Ανατολικό Τιμόρ,

A. λαμβάνοντας υπόψη ότι για τις 7 Ιουνίου 1999 έχουν προγραμματισθεί εκλογές σε ολόκληρη την Ινδονησία για το Dewan Perwakilan Rakyat, το Ινδονησιακό Κοινοβούλιο,

Β. εκφράζοντας τον αποτροπιασμό του για τη σφαγή στη Liquica του Ανατολικού Τιμόρ, όταν ένοπλα μέλη των παραστρατιωτικών ομάδων που τάσσονται υπέρ της ενοποίησης επιτέθηκαν σε καθολικούς προσκυνητές σε εκκλησία, σκοτώνοντας τουλάχιστον 25 άτομα και τραυματίζοντας πολλά άλλα,

Γ. συγκλονισμένο, επίσης, από την επίθεση που ακολούθησε κατά της πομπής του σεβασμιωτάτου Ximenes Belo, επισκόπου του Dili και κατόχου του βραβείου Νόμπελ Ειρήνης,

Δ. λαμβάνοντας υπόψη ότι η εγκληματική αυτή ενέργεια δύο παραστρατιωτικών ομάδων, στην οποία συνήργησαν η αστυνομία και ο στρατός της Ινδονησίας, συνέτεινε στη σημαντική επιδείνωση της ήδη μεγάλης έντασης που επικρατεί στο Ανατολικό Τιμόρ,

Ε. λαμβάνοντας υπόψη ότι τα γεγονότα αυτά συμβαίνουν σε μια στιγμή κατά την οποία οι διαπραγματεύσεις μεταξύ της Πορτογαλίας και της Ινδονησίας για το μέλλον του Ανατολικού Τιμόρ, υπό την αιγίδα του ΟΗΕ, εισέρχονται σε μια κρίσιμη φάση και ότι υπάρχει κίνδυνος να χρησιμοποιηθούν ως πρόσχημα από την Ινδονησία για τη θέση υπό αμφισβήτηση επιτευγμάτων που έχουν ήδη κατακτηθεί κατά τις διαπραγματεύσεις,

ΣΤ. εκφράζοντας την ανησυχία του για τις σοβαρές ενδείξεις ότι τμήματα του κυβερνητικού κόμματος Golkar, από κοινού με τις ινδονησιακές ένοπλες δυνάμεις, προκαλούν αναταραχές με στόχο να παρεμποδίσουν μια ειρηνική επίλυση,

Ζ. διαπιστώνοντας ότι ο Πρόεδρος Habibie ανέφερε πως, εάν οι κάτοικοι του Ανατολικού Τιμόρ δεν επιθυμούν καθεστώς αυτονομίας στο έδαφός τους, θα μπορούσε να τους παραχωρηθεί ανεξαρτησία,

Η. λαμβάνοντας υπόψη ότι οι ινδονησιακές δυνάμεις ασφαλείας έχουν αντιμετωπίσει επανειλημμένως τις διαδηλώσεις και τις αναταραχές με υπερβολική και φονική βία,

Θ. λαμβάνοντας υπόψη ότι ο αριθμός των ινδονησίων στρατιωτικών που σταθμεύουν στο Ανατολικό Τιμόρ αυξήθηκε από τις αρχές του έτους και ότι οι ινδονησιακές αρχές έχουν συγκροτήσει παραστρατιωτικές ομάδες και μοίρασαν όπλα σε ορισμένα τμήματα του πληθυσμού,

Ι. λαμβάνοντας υπόψη τον αυξανόμενο εξοπλισμό του άμαχου πληθυσμού του Ανατολικού Τιμόρ που υποστηρίζει την ενοποίηση,

ΙΑ. λαμβάνοντας υπόψη ότι δεν υπήρξε σημαντική βελτίωση στην κατάσταση των ανθρωπίνων δικαιωμάτων στην Ινδονησία, παρά τις μεταρρυθμιστικές εξαγγελίες στις οποίες προέβη ο Πρόεδρος Habibie μετά την ανάληψη των καθηκόντων του τον Μάϊο του 1998,

1. καταδικάζει τη βία και την καταστολή που εξακολουθεί να μαίνεται στην Ινδονησία, ιδίως δε στο Ανατολικό Τιμόρ[semigr ]

2. εκφράζει τη βαθειά του ανησυχία για τη συνεχιζόμενη βία στο Αρχιπέλαγος των Μολούκων, όπου το υφέρπον κλίμα βίας εξακολουθεί να αυξάνεται, μετά τις τελευταίες βίαιες αναταραχές, κατά τις οποίες βρήκαν το θάνατο πάνω από 250 άτομα[semigr ]

3. καταδικάζει σθεναρά τη σφαγή που διαπράττουν οι παραστρατιωτικές ομάδες που υποστηρίζουν την ενοποίηση, σε συνεργασία με την αστυνομία και το στρατό της Ινδονησίας, η οποία προκάλεσε το θάνατο δεκάδων ανυπεράσπιστων αμάχων, και εκφράζει τα βαθύτατα συλλυπητήριά του προς τις οικογένειες των θυμάτων των σφαγών της Liquica, μεγάλο μέρος των οποίων αγνοεί πού βρίσκονται τα πτώματα των οικείων τους[semigr ]

4. ζητεί από τις ινδονησιακές αρχές να σταματήσουν αμέσως τη στρατιωτική και υλικοτεχνική υποστήριξη των παραστρατιωτικών ομάδων και να προβούν στον αφοπλισμό και τη διάλυση των μονάδων αυτών, καθώς και στη δραστική μείωση της στρατιωτικής τους παρουσίας στο έδαφος του Ανατολικού Τιμόρ[semigr ]

5. σημειώνει ότι η Ινδονησία φέρεται να συμφώνησε με τις εκκλήσεις του ΟΗΕ για μια αμερόληπτη έρευνα της σφαγής της Liquica, και εμμένει στη διεξαγωγή της έρευνας αυτής[semigr ]

6. καλεί την Ινδονησιακή Κυβέρνηση να αποκαταστήσει το κράτος δικαίου, να σταματήσει τις παραβιάσεις των ανθρωπίνων δικαιωμάτων και να προωθήσει την ειρηνική συνύπαρξη λαών διαφορετικής θρησκείας και εθνικών ομάδων[semigr ]

7. καλεί τις ινδονησιακές αρχές να επιδείξουν μέγιστη αυτοσυγκράτηση κατά την αντιμετώπιση των διαδηλωτών και να διασφαλίσουν ότι τα μέλη των ινδονησιακών ενόπλων δυνάμεων και παραστρατιωτικών ομάδων που διαπράττουν παραβιάσεις των ανθρωπίνων δικαιωμάτων θα προσάγονται στη δικαιοσύνη[semigr ]

8. υπογραμμίζει τη σημασία της συνέχισης των διαπραγματεύσεων μεταξύ της Πορτογαλίας και της Ινδονησίας, υπό την αιγίδα του ΟΗΕ, στις οποίες θα πρέπει να εξετασθεί η άμεση συμμετοχή εκπροσώπων της αντίστασης του Τιμόρ, ελπίζει δε ότι τα γεγονότα αυτά δεν θα χρησιμεύσουν ως πρόσχημα για τη διακοπή, την αναβολή ή την αναστολή τους[semigr ]

9. ζητεί από τις ινδονησιακές αρχές να καταβάλουν κάθε δυνατή προσπάθεια ώστε ο λαός του Ανατολικού Τιμόρ να μπορέσει να εκφράσει ειρηνικά το δικαίωμά του για αυτοδιάθεση, καλεί ήδη δε από τώρα τα Ηνωμένα Έθνη να προβλέψουν αποστολή για την προετοιμασία, την εποπτεία και την προστασία της διαδικασίας προσφυγής στις κάλπες, με στόχο να γίνει επιλογή μεταξύ ενός καθεστώτος αυτονομίας και της ανεξαρτησίας του εδάφους[semigr ]

10. απαιτεί την άμεση και άνευ όρων αποφυλάκιση του Xanana Gusmγo (του οποίου η μετριοπάθεια και ο εποικοδομητικός ρόλος στη συμφιλίωση μεταξύ κατοίκων του Τιμόρ εξακολουθούν να είναι απαραίτητα στοιχεία) και όλων των άλλων πολιτικών κρατουμένων, είτε από το Τιμόρ είτε όχι, οι οποίοι σε καμία περίπτωση δεν πρέπει να συγχέονται με τους κρατουμένους για εγκλήματα του κοινού δικαίου[semigr ]

11. επαναλαμβάνει την υποστήριξή του στον αγώνα του λαού του Τιμόρ για αυτοδιάθεση και ανεξαρτησία[semigr ]

12. ζητεί από την Ινδονησιακή Κυβέρνηση να διασφαλίσει την πραγματοποίηση της επαγγελίας της για την οργάνωση ελεύθερων, δίκαιων και δημοκρατικών εκλογών[semigr ]

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κοινοβούλια των κρατών μελών, την Κυβέρνηση της Ινδονησίας, το Γενικό Γραμματέα των Ηνωμένων Εθνών, τον Ύπατο Αρμοστή των Ηνωμένων Εθνών για τα Δικαιώματα του Ανθρώπου, τον Γενικό Γραμματέα της Επιτροπής Αποαποικιοποίησης των Ηνωμένων Εθνών, στην ANASE, στους κατόχους βραβείου Νόμπελ Ειρήνης Ramos Horta και Ximenes Belo, καθώς και στον ηγέτη της Αντίστασης του Τιμόρ Xanana Gusmγo.